תיקון סעיף 831.בחוק העונשין, התשל"ז–1977 ס"ח התשל"ז, עמ' 226. (להלן – החוק העיקרי), בסעיף 83, המילים "או 86" – יימחקו. תיקון סעיף 862.בסעיף 86 לחוק העיקרי, בסעיף קטן (א), במקום "רשאי בית המשפט להטיל עליו בצו" יבוא "יטיל עליו בית המשפט בצו".
מטרתו של התיקון לחוק היא להרחיב את ההגנה על נפגעי עבירות אלימות במשפחה ולסייע למניעת מקרי אלימות נשנים במשפחה, מעבר לענישה בגין ההרשעה על ביצוע העבירה לפי חוק העונשין, התשל"ז–1977. לא אחת אנשים שהורשעו בבית המשפט בעבירות של אלימות במשפחה, או אנשים שהורשעו בעבירות אחרות ונהגו באלימות כלפי בני משפחתם, חוזרים לבתיהם אל משפחותיהם לאחר ריצוי תקופת המאסר שנגזרה עליהם, ללא כישורים או כלים מתאימים למניעת הישנות מקרי אלימות.
החוק בנוסח הנוכחי, מאפשר לבית המשפט להחליט האם להטיל בצו על אדם שהורשע בעבירה, או על אדם שנקבע לגביו כי עבר עבירה אך הוחלט שלא להרשיעו, מבחן שבמסגרתו יעבור הנידון טיפול בקהילה לאחר תקופת המאסר, על פי תכנית שיורה בית המשפט. יחד עם זאת, בית המשפט איננו מחויב לשלוח נאשמים תוקפנים ואלימים לטיפול, ולא אחת היעדר טיפול כאמור עשוי לגרור לתוצאות קשות.
לפיכך, מוצע לקבוע בחוק כי כל מי שהורשע בעבירה או שנקבע לגביו שעבר עבירה, ובית משפט נוכח כי הוא נוהג באלימות כלפי משפחתו יהיה חייב לעבור מסגרת מבחן טיפולית, זאת על מנת לתת למורשע את הכלים הדרושים למניעת הישנות מקרי האלימות במשפחה, ועל ידי כך לתת תחושת ביטחון אישי לבני המשפחה נפגעי העבירה.